Ruth M. Arthur

**Ruth Mabel Arthur Huggins**, motomin puástud čallum häämist **Higgins** (vyesimáánu 26. peeivi 1905 Lanark, Glasgow, Skotland – njuhčâmáánu 6. peeivi 1979) lâi skotlandlâš máttáátteijee já kirječällee. Suu kirjeh almostuvvii noomáin **Ruth M. Arthur**, mii lâi suu jieijâs suhânommâ ovdil ko sun naajâi. Arthur čaalij iänááš párnái- já nuorâikiirjijd. Sun čaalij eŋgâlâskielân. 

## Eellim
Ruth Mabel Arthur šoodâi vyesimáánu 26. peeivi 1905 Lanarkist, Glasgowist, Skotlandist. Suu eeči lâi Allan Arthur, já suu enni lâi Ruth M. Johnston. Arthur rávásmij táálunkuávlust Glasgow ulguubeln. Sun juuđij St. Columba škoovlâ Kilmacolmist, Renfrewshirest.

18-ihásâžžân Arthur jođeškuođij Froebel Training College Roehamptonist, Lontoost. Talle almostuvvii motomeh novelleh, maid sun lâi čáállám. Kulmâ ive maŋeláá ađai ive 1926 sun valmâštui ovdâškovlâmáttáátteijen. Valmâštum maŋa sun maacâi Glasgowân, kost sun tooimâi ovdâškovlâmáttáátteijen Laurel Bank -škoovlâst kulmâ ive. Ive 1930 sun varrij Loughtonân, Essexân, Eŋlandân, kost sun máttááttij páihálii luvâttuvvâst ive 1932 räi.

## Karrieer
### Algâiveh
Ive 1932 Arthur já äššivyeijee Frederick Newey Huggins kihloin já jo čohčâmáánu 2. peeivi suoi naajáin. Siämmáá ive almostui Arthur vuossâmuš kirje *Friendly Stories, etc.* Tastmaŋa ive 1947 räi Arthur šoddâdij kuttâ párnáá já almostitij kuttâ kirje. Kiirjij čuosâttâhjuávkkun lijjii siämmáá ahasiih párnááh ko suu párnááh. Maŋeláá-uv Arthur čaalij kiirjijd eidu ton aheluokan, moos suu párnááh kullii. Ive 1957 Arthur čäliškuođij 7–8-ihásáid, tastko suu nuorâmus páárnáš ij lamaš innig uccâpärni. Sun čaalij nelji kirje *Carolina já Roberto* -rááiđust (*Carolina's holiday, and other stories*, *Carolina's Golden Bird and other stories*, *Carolina and Roberto* já *Carolina and the Sea-horse, and other stories*) já kyehti eres-uv kirje (*The Daisy Cow, and other stories of the Channel Islands* já *A Cottage for Rosemary*).

### Fiktio nuoráid
*Dragon Summer* (1962) lâi vuossâmuš kirje, mon Arthur čaalij nuoráid. Taan romanist ovtâstuveh fantasia já goottilâš šlaajah. Taat já tađe čuávuvááh kirjeh láá Arthur puoh pivnohumoseh. Kiirjijn láá távjá suátiáigásiih, historjáliih tuávááh, äigimađhâšem já nuáidum tiiŋgah. 

Meid kiirjijn *[[A Candle in Her Room]]*, *[[Requiem for a Princess]]* já *[[On the Wasteland]]* láá siämmáálágán elementeh. Arthur čaalij meid kommemainâsijd tegu *The Autumn People*/*The Autumn Ghosts* já *Miss Ghost*. *The Saracen Lamp* -kirjeest tehálâš element lii puáris tiŋgâ, tegu meid kiirjijn *A Candle in Her Room* já *Requiem for a Princess*. *After Candlemas*/*Candlemas mystery*, *Dragon Summer* já *Portrait of Margarita* láá romantlâš-goottilâš romaneh nuoráid. Tai kiirjij lasseen Arthur čaalij meid tagarijd nuorâikiirjijd ko *The Whistling Boy*, *My daughter, Nicola*, *The Little Dark Thorn* já *An Old Magic*.

## Stijlâ
Pivnohumos nuorâikiirjijn Arthur keevtij távjá vuossâmuu persovn muštâlus ađai sun muštâlij kiirjij tábáhtusâid uáivihuáđđoo uáinust. Ovdâmerkkân kirjeárvuštâlmistis *The Whistling Boy* -kirjeest Edward Blishen čaalij: *[t]he nature and feeling of the characters are explained rather than revealed* ađai anarâškielân *huáđđoi luándu já tubdâmušah čiälgojeh iäge čulluu*. *A Candle in Her Room* -kirjeest oovtâ suuvâ nieidah já nisoneh muštâleh tom, maht sijjân lii keevvâm kuulmâ suhâpuolvâ ääigi.

Arthur nuorâkiirjijn tábáhtussaje lii távjá historjálávt tehálâš, mut meid Arthurân uáli tobdos. Ovdâmerkkân *The Saracen Lamp* -kirje tábáhtussaje lii puáris, Arthurân tobdos táálu Cotswoldsist.

Maaŋgâin Arthur nuorâikiirjijn kiärduh siämmáálágán teemah. Toos lasseen suu kiirjijn tiättojeh čuuvtij puáris tiiŋgah, historjá já äigi. Arthur keevtij ennuv ääigi historjálij fáádái tutkâmân. Távjá sun tuuđhâi fáádá suulân ive ovdil ko sun čaalij vuossâmuu kirjehammiittâs.

## Šlaajâ
Arthur nuorâkiirjijd puáhtá jyehiđ kyevti váldušlaajân: äigimađhâšemkirjeh já kommemainâseh. Äigimađhâšemkiirjijn lii távjá nubálovihásâš nieidâ, kiän rávásmemahe álgá forgâ, já uhkedeijee kriisâ, mii čuávdoo loppâloopâst uáli dramaatlávt. Kommemainâsijn vuod juonâ lii nubijkulij: komme iälá nieidâ lunne já fáálá čuávdusijd nieidâ čuolmáid.

## Palhâšumeh
Ive 1967 *Requiem for a Princess* väljejui Ovtâstum staatâi kongres kirjerááju párnáikirjálâšvuođâ kuávdáš kirjen luokkaast *Mainâseh puárásub kandáid já nieidáid*. Tot lii maainâs nuorâ nieidâst, kiän nommâ lii Willow. Sun poođij tiettiđ naharij peht, ete sun lii adoptistum. Naharáid iiđij táálu oovdiš ässee Isabel.

## Pargo
* 1932 – *Friendly Stories, etc.*
* 1936 – *The Crooked Brownie*
* 1938 – *Pumpkin Pie*
* 1938 – *Mother Goose Stories, etc.*
* 1942 – *The Crooked Brownie in Town*
* 1942 – *The Crooked Brownie at the Seaside*
* 1949 – *Cowslip Mollie*
* 1957 – *Carolina's holiday, and other stories*
* 1958 – *Carolina's Golden Bird and other stories*
* 1958 – *The Daisy Cow, and other stories of the Channel Islands*
* 1960 – *A Cottage for Rosemary*
* 1961 – *Carolina and Roberto*
* 1962 – *Dragon Summer*
* 1964 – *Carolina and the Sea-horse, and other stories*
* 1965 – *My daughter, Nicola*
* 1966 – *A Candle in Her Room*
* 1967 – *Requiem for a Princess*
* 1968 – *Portrait of Margarita*
* 1969 – *The Whistling Boy*
* 1970 – *The Saracen Lamp*
* 1971 – *The Little Dark Thorn*
* 1973 – *The Autumn People*, almostui uđđâsist ive 1976 noomáin *The Autumn Ghosts*
* 1974 – *After Candlemas*, almostui uđđâsist ive 1976 noomáin *Candlemas mystery*
* 1975 – *On the Wasteland*
* 1977 – *An Old Magic*
* 1979 – *Miss Ghost*

*The Autumn People* -kirje kirječälleetiädui mield ive 1973 räi Ovtâstum staatâin Arthur kiirjijn lijjii almostum *Dragon Summer*, *My Daughter, Nicola*, *A Candle in Her Room*, *Requiem for a Princess*, *Portrait of Margarita*, *The Whistling Boy*, *The Saracen Lamp* já *The Little Dark Thorn*.

Motomijd Arthur kiirjijd puáhtá meid luuhâđ čyegispuustavlâžžân kirjen teikkâ kuldâliđ jienâkirjen.

### Kiirjij jurgâlusah
Arthur kirjeh láá jurgâlum ei. saksa-, táru-, portugal-, tanska- já jaapaankieláid, mut iä val anarâš- iäge suomâkielân. 

#### Tanskakielâg jurgâlusah
* *En fremmed* (The Little Dark Thorn)

#### Saksakielâg jurgâlusah
* *Kleiner dunkler Dorn* (The Little Dark Thorn)
* *Wer bist du, Pietro?* (Portrait of Margarita)

#### Tárukielâg jurgâlusah
* *Slik var Margarita* (Portrait of Margarita)
* *Møte med Isabella* (Requiem for a Princess)

#### Portugalkielâg jurgâlusah
* *O Retrato de Margarida* (Requiem for a Princess)

#### Jaapaankielâg jurgâlusah
* プリンセスへの鎮魂歌 (*Purinsesu e no chinkonka*, Requiem for a Princess)

## Fáádást eres soojijn
* Worldcat publication listing
* Library thing
* enotes entry
* Open Library

## Käldeeh